11. tétel

Alá- és mellérendelő viszonyok a nyelvben

[Nyomtatóbarát](http://irodalomora.hu/ala-es-mellerendelo/)

Alá- és mellérendelésről a nyelv három szintjén beszélünk: a lexémák (szavak), a szintagmák (szókapcsolatok) és a mondatok szintjén.

1. A szavak szintjén:
* Alárendelő: az előtag mindig valamilyen bővítménye az utótagnak. Pl. favágó (mit vágó?), napsütötte (mi sütötte?)
* Mellérendelő: a tagok egyenrangúak, azonos szófajúak. Pl. búskomor, dúsgazdag, azaz, egy-egy, iciri-piciri
1. A szókapcsolatok szintjén:
* Alárendelő: a két tag mondattani viszonyban van egymással: a Sátán kutyája (birtokosjelzős), Iskola a határon (helyhatározós)
* Mellérendelő: a szókapcsolat két tagja egyenrangú, azonos szófajú. Pl. Péter és Pál, „Istenségnek látszó csalfa, vak Remény” Egerek és emberek
1. A mondatok szintjén:

Ha a két tagmondat egymással egyenrangú, külön-külön mindkettő teljes mondat, akkor mellérendelő mondatokról beszélünk.

A mellérendelő mondat fajtái:

* Kapcsolatos: „Bújt az üldözött, s felé kard nyúlt barlangjában”
* Választó: Vagy harcolunk, vagy elveszünk egy szálig.
* Ellentétes: „Nem mulatni megyünk, megyünk öldökölni.”
* Következtető: „Szeretem, ezért megölöm.”
* Magyarázó: A parafa a víz színén úszik, ugyanis könnyebb a víznél.

Az alárendelő mondat tartalmaz egy főmondatot, amelyből hiányzik egy mondatrész (ezt utalószó helyettesítheti). A mellékmondat ezt a hiányzó részt fejti ki. Az alárendelő mondatokat azzal a mondatrésszel nevezzük el, amely a főmondatból hiányzik.

Az alárendelő mondat fajtái:

* Állítmányi: A föld azé, aki megműveli.
* Alanyi: „Az nem lehet, hogy annyi szív hiába onta vért”.
* Tárgyi: Azt hallottam én a héten, leányvásár lesz a réten.
* Módhatározói: „…az idő hirtelen elrepül, mint a nyíl…” (bármilyen határozói alárendelés lehetséges)
* Minőségjelzői: Olyan ruhát akarok, amilyen a tiéd. (bármilyen jelzői alárendelés lehetséges)